Babas sterf ná bakterie-uitbreking by hospitaalArgieffoto: https://pixabay.com Die Gautengse departement van gesondheid het Woensdag bevestig dat ŉ uitbreking van Klebsiella pneumoniae, ŉ bakterie wat longontsteking, bloedstroominfeksies en wondinfeksie veroorsaak, die lewe van twee babas by ŉ staatshospitaal in die provinsie geëis het. Dié bevestiging kom nadat die DA vroeër sy kommer uitgespreek het oor bewerings dat “talle babas” weens die uitbreking by die Thelle Mogoerane-streekshospitaal in Vosloorus gesterf het. Volgens African News Agency het Jack Bloom, die DA se skaduminister van gesondheid in Gauteng, die hospitaal Woensdag besoek om die toestand van die neonatale saal vas te stel en te bepaal “of die babas weens verwaarlosing dood is”. Lesemang Matuka, direkteur van kommunikasie by die Gautengse departement van gesondheid, het egter gesê dit is nie waar dat “talle babas” by die hospitaal gesterf het nie. “Prof. Mkhululi Lukhele, die hoof van die departement, het vanoggend die hospitaal besoek om die presiese besonderhede vas te stel. Prof. Lukhele het gedurende die besoek bevestig dat daar sewe voorvalle van Klebsiella pneumoniae-infeksie by die neonatale eenheid aangeteken is sedert Julie vanjaar. Twee van hierdie babas het ongelukkig gesterf,” het Matuka gesê. “In teenstelling met berigte in die media, is daar nog vyf babas in die eenheid [vir Klebsiella pneumoniae] behandel en een van dié babas se toetsuitslae was negatief.” Matuka het gesê daar is monsters by die hospitaal geneem en na ŉ laboratorium gestuur om die bron van die uitbreking vas te stel. Daar is ook stappe gedoen om infeksievoorkoming en -beheer by die eenheid te verskerp. “Al die babas wat in die saal opgeneem is, is ondersoek om verdere infeksies te voorkom. Die distrikspesialis en hoofkantoor is ook ingeroep om hul ondersteuning te bied. Die departement beplan om ŉ provinsiale taakspan op die been te bring, wat deur ŉ neonatoloog gelei sal word, om voortdurend te kyk na maatreëls wat ingestel kan word om voortaan infeksies by ons fasiliteite te verhoed,” het Lukhele gesê. Hy het gesê die Thelle Mogoerane-hospitaal moet voortdurend die uitdaging van ŉ toenemende vraag na gesondheidsorg die hoof bied. Die hospitaal se neonatale eenheid is toegerus om 61 babas te behandel, maar moet soms tot 90 babas gelyk akkommodeer. “Terwyl die bestuur kyk of ons die hospitaalinfrastruktuur kan opgradeer, doen die hospitaal sy bes om alle pasiënte met waardigheid te bedien.” Lukhele het gesê bewerings van wanbestuur wat teen die hospitaalbestuur gemaak is, word in ŉ ernstige lig beskou en sal ondersoek word.